b'\n_START_ARTICLE_\nMutkakulmumittari\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nMutkakulmumittari on pienehk\xc3\xb6 perhoslaji, jonka siipien k\xc3\xa4rkiv\xc3\xa4li on 23\xe2\x80\x9329 mm. Perhosesta on kaksi eri v\xc3\xa4rimuunnosta; nimialalaji, jolla siipien poikki kulkee selke\xc3\xa4 tummempi vy\xc3\xb6 sek\xc3\xa4 f. remutata, jolla sit\xc3\xa4 ei ole. N\xc3\xa4ist\xc3\xa4 j\xc3\xa4lkimm\xc3\xa4inen on Suomessa yleisempi._NEWLINE_Mutkakulmumittarin siipien pohjav\xc3\xa4ri on vaihtelevan kellanharmaa ja kaikissa siiviss\xc3\xa4 on musta diskaalit\xc3\xa4pl\xc3\xa4. Sek\xc3\xa4 etu- ett\xc3\xa4 takasiipien poikki kulkee kolme ruskeaa poikkiviirua, joista sisimp\xc3\xa4n\xc3\xa4 sijaitseva tyvipoikkiviiru voi olla hyvin himme\xc3\xa4. Kuitenkin sek\xc3\xa4 sisempi ett\xc3\xa4 ulompi poikkiviiru erottuvat yleens\xc3\xa4 hyvin ja nimimuodolla j\xc3\xa4lkimm\xc3\xa4isten viirujen v\xc3\xa4linen alue on selv\xc3\xa4sti muuta siipe\xc3\xa4 tummempi. T\xc3\xa4rke\xc3\xa4n\xc3\xa4 tuntomerkkin\xc3\xa4 ulompi poikkiviiru tekee voimakkaan mutkan etusiiven etuosassa. Siiven ulkosyrj\xc3\xa4ss\xc3\xa4 kulkevaan ohueen mustaan viiruun liittyy rivi pieni\xc3\xa4 mustia t\xc3\xa4pli\xc3\xa4._NEWLINE_Mutkakulmumittarin vaaleaa muotoa hyvin paljon muistuttavia perhosia ovat kaarikulmumittari (Idaea straminata) ja pistekulmumittari (Idaea deversaria). N\xc3\xa4ist\xc3\xa4 laji eroaa suuremman kokonsa ja selv\xc3\xa4sti paremmin erottuvien poikkiviirujensa perusteella.\n_START_SECTION_\nLevinneisyys ja lentoaika\n_START_PARAGRAPH_\nMutkakulmumittarin levinneisyysalue ulottuu Portugalista ja Pohjois-Afrikasta Euroopan ja Ven\xc3\xa4j\xc3\xa4n poikki Japaniin saakka. Suomessa mutkakulmumittaria tavataan ainakin Etel\xc3\xa4-Lappiin saakka. Perhosen lentoaika kest\xc3\xa4\xc3\xa4 hein\xc3\xa4-elokuun.\n_START_SECTION_\nElinymp\xc3\xa4rist\xc3\xb6 ja elintavat\n_START_PARAGRAPH_\nH\xc3\xa4m\xc3\xa4r\xc3\xa4ss\xc3\xa4 lent\xc3\xa4v\xc3\xa4 laji, joka l\xc3\xa4htee h\xc3\xa4iri\xc3\xb6st\xc3\xa4 helposti lentoon p\xc3\xa4iv\xc3\xa4ll\xc3\xa4kin. Mutkakulmumittaria tavataan jokseenkin kaikenlaisissa ymp\xc3\xa4rist\xc3\xb6iss\xc3\xa4, mutta yleisin se lienee pensaikkoisilla niityill\xc3\xa4. Perhoset lent\xc3\xa4v\xc3\xa4t valolle ja vierailevat erityisesti lehmusten kukilla. Keskenkasvuinen toukka talvehtii.\n_START_SECTION_\nRavintokasvi\n_START_PARAGRAPH_\nToukka k\xc3\xa4ytt\xc3\xa4\xc3\xa4 ravintonaan erityisesti voikukkien (Taraxacum) kuihtuneita lehti\xc3\xa4 sek\xc3\xa4 sammalta.'